PATVIRTINTA

Gargždų lopšelio-darželio „Saulutė“

direktoriaus 2025 m. rugsėjo 15 d.

įsakymu Nr. V-80 (1.3 MR)

**GARGŽDŲ LOPŠELIO-DARŽELIO „SAULUTĖ“**

**DARBO APMOKĖJIMO SISTEMA**

**I SKYRIUS**

**BENDROSIOS NUOSTATOS**

1. Gargždų lopšelio-darželio „Saulutė“ (toliau – Lopšelis-darželis) darbuotojų darbo apmokėjimo sistema (toliau – sistema) reglamentuoja visų Lopšelio-darželio darbuotojų darbo apmokėjimo tvarką, detalizuoja pareiginės algos nustatymo kriterijus, darbo užmokesčio apskaičiavimą esant nukrypimams nuo normalių darbo sąlygų, atsiskaitymo su darbuotojais terminus, nustato darbuotojų kategorijas pagal pareigybes, nurodo kiekvienos pareigybės apmokėjimo formas ir darbo užmokesčio dydžius, papildomo apmokėjimo skyrimo pagrindus ir tvarką.
2. Šios sistemos nuostatos parengtos vadovaujantis Lietuvos Respublikos darbo kodekso nuostatomis ir jas įgyvendinančiais teisės aktais, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymu (toliau – DAĮ), Lietuvos Respublikos Vyriausybės patvirtintomis darbo apmokėjimo sistemos nustatymo rekomendacijomis, Lopšelio-darželio darbo tvarkos taisyklėmis ir yra suderintos su kitais Lopšelio-darželio lokaliniais teisės aktais bei taikomos apskaičiuojant ir išmokant pagal darbo sutartis dirbančių darbuotojų darbo užmokestį.
3. Lopšelio-darželio direktorius, vadovaudamasis Lietuvos Respublikos ekonomikos ir inovacijų ministro patvirtintu Lietuvos profesijų klasifikatoriumi, tvirtina Lopšelio-darželio darbuotojų pareigybių sąrašą, pareigybių lygius, pareigybių skaičių ir pareigybių aprašymus.

4. Mokytojų pareigybių skaičius Lopšelio-darželio darbuotojų pareigybių sąraše nustatomas atsižvelgiant į Lietuvos Respublikos Vyriausybės nutarimu patvirtintą Mokymo lėšų apskaičiavimo, paskirstymo ir panaudojimo tvarkos aprašą.

5. Lopšelio-darželio direktorius, neviršydamas patvirtinto darbo užmokesčio fondo, gali įsteigti naują darbuotojo pareigybę arba, jei darbuotojui jau einant pareigas įvyksta struktūriniai ar organizaciniai pokyčiai, gali keisti pareigybių skaičių ir pareigybių pavadinimus.

6. Sistema parengta vadovaujantis teisinio apibrėžtumo, teisėtų lūkesčių apsaugos ir visokeriopos tarnybos / darbo santykių teisių gynybos ir stabilumo, teisingo mokėjimo už darbą, vienodo atlygio už tokį patį ir vienodos vertės darbą, darbuotojų lygybės, nepaisant jų lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos, sveikatos būklės, ketinimo turėti vaiką (vaikų), įvaikį (įvaikių), globotinį (globotinių), rūpintinį (rūpintinių), santuokinės ir šeiminės padėties, priklausymo politinėms partijoms, profesinėms sąjungoms ir asociacijoms aplinkybių, nesusijusių su darbuotojų dalykinėmis savybėmis, skaidrumo ir viešumo principais.

**II SKYRIUS**

**PAREIGYBIŲ LYGMENŲ STRUKTŪRA**

7. Lopšelio-darželio darbuotojų pareigybių lygiai:

7.1. A2 lygio – direktoriaus, pavaduotojo ugdymui, pavaduotojo ūkio reikalams, administratoriaus, mokytojų, švietimo pagalbos specialistų, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam prilygintu išsilavinimu arba aukštasis koleginis išsilavinimas su profesinio bakalauro kvalifikaciniu ar jam prilygintu išsilavinimu;

7.2. B lygio – sekretoriaus, kuriam būtinas ne žemesnis kaip aukštesnysis išsilavinimas, įgytas iki 2009 metų, ar specialusis vidurinis, įgytas iki 1995 metų;

7.3. C lygio – mokytojo padėjėjo, mokinio padėjėjo, vyriausiojo virėjo, virėjo, maisto sandėlininko, skalbinių prižiūrėtojo, kurioms būtinas ne žemesnis kaip vidurinis išsilavinimas ir / ar įgyta profesinė kvalifikacija;

7.4. D lygio – pagalbinis darbininkas einamajam remontui, kiemsargis, skalbėjas, pagalbinis darbininkas virtuvėje, tarnybinių patalpų valytojas, kurioms netaikomi išsilavinimo ar profesinės kvalifikacijos reikalavimai.

**III SKYRIUS**

**DARBO UŽMOKESČIO MOKĖJIMAS, TERMINAI IR TVARKA**

8. Lopšelio-darželio darbuotojų (išskyrus Lopšelio-darželio direktorių) darbo užmokestį, priklausomai nuo atitinkamų reikalavimų (išsilavinimo, stažo, kvalifikacinės kategorijos), taikomų atitinkamos pareigybės darbo apmokėjimui sudaro:

8.1. pareiginė alga;

8.2. piniginė išmoka;

8.3. mokėjimas už darbą poilsio ir švenčių dienomis, nakties ir viršvalandinį darbą, darbą, kai yra nukrypimų nuo normalių darbo sąlygų;

8.4. priemokos.

9. Darbo užmokestis darbuotojams apskaičiuojamas ir mokamas teisės aktų nustatyta tvarka.

10. Pareiginė alga Lopšelio-darželio darbuotojams nustatoma pareiginės algos koeficientą dauginant iš pareiginės algos bazinio dydžio (toliau – BD).

11. Darbo užmokestis darbuotojui mokamas vieną kartą per mėnesį, o darbuotojui prašant, – du kartus per mėnesį.

12. Už darbą per kalendorinį mėnesį atsiskaitoma ne vėliau negu per dešimt darbo dienų nuo jo pabaigos, jeigu darbo teisės normos ar darbo sutartis nenustato kitaip.

13. Darbo užmokestis mokamas pervedant į darbuotojo nurodytą asmeninę sąskaitą banke.

14. Darbuotojui prašant, jo atlyginimo dalis, priemokos, išmokos ar premijos gali būti pervedamos į trečios pakopos pensijų fondus.

15. Darbo sutarčiai pasibaigus, visos darbuotojo su darbo santykiais susijusios išmokos išmokamos paskutinę darbo dieną, kai nutraukiama darbo sutartis su darbuotoju.

16. Ne rečiau kaip kartą per mėnesį elektroniniu būdu darbuotojui pateikiama informacija apie jam apskaičiuotas, išmokėtas ir išskaičiuotas sumas ir apie darbo laiko trukmę.

17. Darbuotojui raštiškai prašant, darbdavys išduoda darbuotojui pažymą apie darbo užmokestį Lopšelyje-darželyje. Pažymoje nurodoma darbuotojo darbo pareigos, užmokesčio dydis, sumokėtų mokesčių bei valstybinio socialinio draudimo įmokų dydis.

18. Darbo sutartyje nurodyto koeficiento keitimas:

18.1. kai keičiasi profesinis stažas;

18.2. kai darbuotojo veikla vertinama;

18.3. kai keičiasi pareigybės vertinimo kriterijai;

18.4. kai keičiasi pareigybei priskirtos funkcijos.

**IV SKYRIUS**

**PEDAGOGINIŲ DARBUOTOJŲ PAREIGINĖS ALGOS KOEFICIENTO NUSTATYMO KRITERIJAI**

19. Lopšelio-darželio pedagoginiai darbuotojai: direktorius, direktoriaus pavaduotojas ugdymui, mokytojas, dirbantis pagal ikimokyklinio ugdymo programą, mokytojas, dirbantis pagal priešmokyklinio ugdymo programą, meninio ugdymo mokytojas, dirbantis pagal ikimokyklinio ir (arba) priešmokyklinio ugdymo programą, logopedas, specialusis pedagogas, socialinis pedagogas.

20. Pedagoginiams darbuotojams pareiginė alga nustatoma vadovaujantis DAĮ 2 priedu, atsižvelgiant į pedagoginio darbo stažą ir / ar kvalifikacinę kategoriją bei veiklos sudėtingumą.

21. Pedagoginių darbuotojų darbo laikas per savaitę nustatomas vadovaujantis DAĮ.

22. Lopšelio-darželio direktorius, nustatydamas pareiginės algos koeficientą darbuotojams, vadovaujasi DAĮ bei atsižvelgia į Lopšeliui-darželiui skirtas lėšas.

**23. Lopšelio-darželio direktoriaus** pareiginės algos koeficientą, atsižvelgiant į pareigybės lygį, mokinių skaičių einamųjų metų rugsėjo 1 dienai, pedagoginio darbo stažą nustato savininko teises ir pareigas įgyvendinanti institucija vadovaujantis DAĮ 2 priedu.

**24. Direktoriaus pavaduotojo ugdymui** pareiginės algos nustatymas.

24.1. Po 2025 metais įvykusio kasmetinio veiklos vertinimo už 2024 metus direktoriaus pavaduotojo pareiginę algą sudaro:

24.1.1. pareiginės algos koeficientas, nustatytas DAĮ 2 priede;

24.1.2. pareiginės algos koeficiento, padidinimas dėl veiklos sudėtingumo pagal Sistemoje numatytus 24.2 punktus;

24.1.3. pareiginės algos kintamoji dalis, nustatyta po 2024 metais įvykusio kasmetinio veiklos vertinimo už 2023 metus, įskaičiuota į pareiginę algą;

24.1.4. po 2025 metais įvykusio kasmetinio veiklos vertinimo už 2024 metus nustatytas pareiginės algos koeficiento padidinimas, jei veikla įvertinama kaip viršijanti lūkesčius ir buvo pasirinkta ši skatinimo priemonė (gali būti pridedama ne mažiau kaip 0,06 didesnis pareiginės algos koeficientas).

24.2. Direktoriaus pavaduotojui ugdymui pareiginės algos koeficientas dėl veiklos sudėtingumo už ugdymo organizavimą didinamas:

24.2.1. dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių jeigu įstaigoje ugdomi 10 ir daugiau vaikų su dideliais ir labai dideliais SUP – 10 procentų;

24.2.2. 5 procentais jeigu Lopšelyje-darželyje ugdoma daugiau kaip 10 užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pradžios Lietuvos Respublikoje;

24.2.3. pareiginės algos koeficientas dėl veiklos sudėtingumo gali būti didinamas iki 10 procentų dėl naujų ugdymo programų kūrimo / atnaujinimo ir įgyvendinimo, įtraukiojo ugdymo užtikrinimo, projektų vykdymo ir kitais nenumatytais atvejais.

24.3. Jeigu direktoriaus pavaduotojo ugdymui veikla atitinka du ir daugiau 24.2. punkte nustatytų kriterijų, jo pareiginės algos koeficientas didinamas ne daugiau kaip 25 procentais.

24.4. Pavaduotojų ugdymui pareiginės algos koeficientas nustatomas iš naujo pasikeitus mokinių skaičiui, pedagoginio darbo stažui, veiklos sudėtingumui.

**25. Mokytojams, dirbantiems pagal ikimokyklinio ir (arba) priešmokyklinio** ugdymo programą, pareiginės algos koeficientai dėl veiklos sudėtingumo didinami:

25.1. jei mokytojas moko dėl įgimtų ar įgytų sutrikimų turinčių specialiuosius ugdymosi poreikius mokinius:

|  |  |  |
| --- | --- | --- |
| Mokytojas moko: | Mokinių skaičius grupėje, keliose grupėse | Koeficiento dydis atsižvelgiant į užimamo etato dydį procentais |
| mokinius, dėl įgimtų ar įgytų sutrikimų turinčius ***vidutinius*** specialiuosius ugdymosi poreikius pareiginės algos koeficientai didinami 5–10 procentų atsižvelgiant į mokinių skaičių | 2 | 5 |
| 3 | 5,5 |
| 4 | 6 |
| 5 | 6,5 |
| 6 | 7 |
| 7 | 7,5 |
| 8 | 8 |
| 9 | 8,5 |
| 10 | 9 |
| 11 | 9,5 |
| 12 | 10 |
| mokinius, dėl įgimtų ar įgytų sutrikimų turinčius **didelius ar labai didelius** specialiuosius ugdymosi poreikius pareiginės algos koeficientai didinami 5–20 procentų atsižvelgiant į mokinių skaičių | 1 | 5 |
| 2 | 6 |
| 3 | 7 |
| 4 | 8 |
| 5 | 9 |
| 6 | 10 |
| 7 | 11 |
| 8 | 12 |
| 9 | 13–15 |
| 10 | 16–20 |

Pastaba: sumuojant pareiginės algos koeficiento procentus dėl veiklos sudėtingumo už vidutinius ir didelius arba labai didelius poreikius, du vidutiniai specialiųjų poreikių vaikai prilyginami vienam didelių arba labai didelių poreikių vaikui;

25.2. jei mokytojas moko vieną ir daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pradžios Lietuvos Respublikoje pagal ikimokyklinio ir priešmokyklinio ugdymo programas:

|  |  |
| --- | --- |
| Mokinių skaičius grupėje, keliose grupėse pareiginės algos koeficientai didinami 5–10 procentų atsižvelgiant į vaikų skaičių | Koeficiento dydis atsižvelgiant į užimamo etato dydį procentais |
| 1 | 5 |
| 2 | 5,5 |
| 3 | 6 |
| 4 | 6,5 |
| 5 | 7 |
| 6 | 7,5 |
| 7 | 8 |
| 8 | 8,5 |
| 9 | 9 |
| 10 | 9,5 |
| 11 | 10 |

25.3. pareiginės algos koeficientas dėl veiklos sudėtingumo gali būti didinamas iki 10 procentų dėl naujų ugdymo programų kūrimo / atnaujinimo ir įgyvendinimo, įtraukiojo ugdymo užtikrinimo, projektų vykdymo ir kitais nenumatytais atvejais.

26. Vadovaujantis DAĮ 2 priedo 2 skyriaus 13.1 punktu **meninio ugdymo mokytojams**, dirbantiems pagal ikimokyklinio ir priešmokyklinio ugdymo programą, pareiginės algos dalies koeficientas didinamas 5–10 procentais, dėl veiklos sudėtingumo už vaikų, turinčių didelių ar labai didelių specialiųjų ugdymosi poreikių, ugdymą:

26.1. kai įstaigoje ugdomi 10 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių;

26.2. jei įstaigoje ugdomi 10 ir daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pradžios Lietuvos Respublikoje pagal ikimokyklinio ir priešmokyklinio ugdymo programas;

26.3. pareiginės algos koeficientas dėl veiklos sudėtingumo gali būti didinamas iki 10 procentų dėl naujų ugdymo programų kūrimo / atnaujinimo ir įgyvendinimo, įtraukiojo ugdymo užtikrinimo, projektų vykdymo ir kitais nenumatytais atvejais.

27. **Specialiajam pedagogui, logopedui** didinamas 1–15 procentų pareiginės algos koeficientas dėl veiklos sudėtingumo:

27.1. dirbantiems su vienu ar daugiau vaikų, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių:

|  |  |
| --- | --- |
| Mokinių skaičius grupėje, keliose grupėse pareiginės algos koeficientai didinami 1–15 procentų atsižvelgiant į vaikų skaičių | Koeficiento dydis atsižvelgiant į užimamo etato dydį procentais |
| 1 | 2 |
| 2 | 3 |
| 3 | 4 |
| 4 | 5 |
| 5 | 6 |
| 6 | 7 |
| 7 | 8 |
| 8 | 9 |
| 9 | 10 |
| 10 | 11 |
| 11 | 12 |
| 12 | 13 |
| 13 | 14 |
| 14 ir daugiau | 15 |

27.2. pareiginės algos koeficientas dėl veiklos sudėtingumo gali būti didinamas iki 10 procentų dėl naujų ugdymo programų kūrimo / atnaujinimo ir įgyvendinimo, įtraukiojo ugdymo užtikrinimo, projektų vykdymo ir kitais nenumatytais atvejais;

27.3. specialiajam pedagogui, logopedui pareiginės algos koeficientai gali būti didinami iki 15 procentų, jei jie teikia specialiąją pedagoginę pagalbą didesniam mokinių skaičiumi nei nustatyta pagal normatyvus pareigybei.

28. **Socialiniam pedagogui** pareiginės algos koeficientas dėl veiklos sudėtingumo didinamas:

28.1. 5 procentais, jei konsultuojami 10 ir daugiau mokinių, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių;

28.2. 5 procentais, jei konsultuojami 10 ir daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos, dvejus metus nuo mokinio mokymosi pradžios Lietuvos Respublikoje pagal ikimokyklinio ir priešmokyklinio ugdymo programas;

28.3. pareiginės algos koeficientas dėl veiklos sudėtingumo gali būti didinamas iki 10 procentų dėl naujų ugdymo programų kūrimo / atnaujinimo ir įgyvendinimo, įtraukiojo ugdymo užtikrinimo, projektų vykdymo ir kitais nenumatytais atvejais.

**V SKYRIUS**

**NEPEDAGOGINIŲ DARBUOTOJŲ PAREIGINĖS ALGOS KOEFICIENTAI IR DARBO KRŪVIO SANDARA**

29. **Lopšelio-darželio direktoriaus pavaduotojui ūkio reikalams** (A2 lygis) pareiginės algos minimalus koeficientas nustatomas vadovaujantis DAĮ 1 priedu (ne mažesnis kaip iki 2023-12-31 mokėtas atlygis be kintamosios dalies), o maksimalūs koeficientai nustatomi pagal vadovaujamo darbo patirtį (metais):

|  |  |
| --- | --- |
| Vadovaujamo darbo patirtis (metais) | Pareiginės algos koeficientai, jeigu pareigybės lygis A2 |
| iki 5 | 1,04–1,40 |
| nuo daugiau kaip 5 iki 10 | 1,11–1,45 |
| daugiau kaip 10 | 1,18–2,00 |

30. Lopšelio-darželio specialistų (A ir B lygio) ir kvalifikuotų darbuotojų (C lygio) pareiginės algos minimalus koeficientas nustatomas, vadovaujantis DAĮ 1 priedu (ne mažesnis kaip iki 2023-12-31 mokėtas atlygis be kintamosios dalies), o maksimalūs koeficientai nustatomi pagal pareigybės lygį ir profesinio darbo patirtį (metais):

30.1. administratoriui (A lygis);

30.2. sekretoriui (B lygis);

30.3. mokinio padėjėjui (C lygis);

30.4. mokytojo padėjėjui (C lygis);

30.5. vyriausiajam virėjui (C lygis);

30.6. virėjui (C lygis);

30.7. maisto sandėlininkui (C lygis);

30.8. skalbinių prižiūrėtojui (C lygis).

|  |  |  |  |  |  |  |
| --- | --- | --- | --- | --- | --- | --- |
| Pareigybės lygis | Minimalus koeficientas | Maksimalus koeficientas | Pareiginės algos koeficientai atsižvelgiant į profesinio darbo patirtį (metais) | | | |
| iki 2 | nuo daugiau kaip 2 iki 5 | nuo daugiau kaip 5 iki 10 | daugiau kaip 10 |
| A lygis | 0,7 | 1,5 | 0,7-1,16 | 0,75-1,27 | 0,8-1,34 | 0,85-1,5 |
| B lygis | 0,67 | 1,2 | 0,67-1,03 | 0,7-1,08 | 0,73-1,13 | 0,76-1,2 |
| C lygis | 0,64 | 0,99 | 0,64-0,86 | 0,66-0,9 | 0,68-0,94 | 0,7-0,99 |

31. Darbuotojo pareiginės algos maksimalus koeficientas negali viršyti įstaigos vadovo pareiginės algos maksimalaus koeficiento.

32. Pareiginės algos koeficientai nepedagoginiams darbuotojams (išskyrus darbininkams), gali būti didinami iki 10 procentų, atsižvelgiant į darbuotojo specialybės ir kvalifikacijos paklausą darbo rinkoje, darbo sudėtingumą, didesnį atsakomybės lygį, papildomų įgūdžių turėjimą, bet neviršyti maksimalios koeficiento reikšmės.

33. Pareiginė alga (išskyrus darbininkams) negali būti mažesnė nei 1,1 MMA; darbininkams (D lygis) – ne mažesnė kaip MMA.

34. Koeficientai perskaičiuojami, pasikeitus profesinio darbo patirčiai (darbo stažui), gavus rašytinį darbuotojo prašymą.

35. **Minimalios mėnesinės algos dydžio pareiginė alga nustatoma:**

35.1 darbininkams (D lygis):

35.1.1. pagalbiniam darbininkui einamajam remontui;

35.1.2. kiemsargiui;

35.1.3. skalbėjui;

35.1.4. pagalbiniam darbininkui virtuvėje;

35.1.5. tarnybinių patalpų valytojui.

35.2. Minimalus darbo užmokestis – mažiausias leidžiamas atlygis už nekvalifikuotą darbą darbuotojui už vieną valandą ar visą kalendorinio mėnesio darbo laiko normą.

35.3. Minimalus darbo užmokestis mokamas už nekvalifikuotą darbą. Nekvalifikuotu darbu laikomas darbas, kuriam atlikti nekeliami jokie specialūs kvalifikacinių įgūdžių ar profesinių gebėjimų reikalavimai.

36. Konkrečių darbuotojų, priskirtų atitinkamoms pareigybėms, pareigos ir funkcijos nustatomos pareigybės aprašymuose. Darbo sutartyje gali būti numatytos ir kitos darbuotojo darbo apmokėjimo sąlygos, tačiau jos negali prieštarauti šiai sistemai.

37. Darbuotojui įgijus aukštesnę kvalifikaciją, Lopšelio-darželio direktoriaus sprendimu tokiam darbuotojui gali būti mokamas didesnis darbo užmokestis arba pritaikytas didesnis darbo apmokėjimo koeficientas. Esant laisvoms darbo vietoms, kurioms keliami aukštesni reikalavimai, tokios darbo vietos pirmiausia pasiūlomos Lopšelio-darželio darbuotojams, įgijusiems aukštesnę kvalifikaciją.

**VI SKYRIUS**

**MOKĖJIMAS UŽ VIRŠVALANDINĮ DARBĄ IR DARBĄ POILSIO IR ŠVENČIŲ DIENOMIS**

38. Dirbant daugiau kaip etatu tose pačiose pareigose, su darbuotoju darbo sutartyje sulygus dėl padidinto darbo masto, darbas nelaikomas viršvalandiniu ir darbuotojui mokamas įprastas darbo užmokestis.

39. Už darbą poilsio ir švenčių dienomis, nakties, viršvalandinį darbą ir budėjimą apmokama vadovaujantis Biudžetinių įstaigų darbuotojų darbo apmokėjimo ir komisijų narių atlygio už darbą įstatymu bei Darbo kodekso nustatyta tvarka.

40. Darbuotojui vykstant į komandiruotę Lietuvoje ar užsienyje vadovaujamasi Lietuvos Respublikos valstybės nutarimu „Dėl dienpinigių ir kitų komandiruočių išlaidų apmokėjimo“.

**VII SKYRIUS**

**DARBAS NE VISO DARBO LAIKO SĄLYGOMIS. DARBO LAIKO APSKAITA.**

41. Darbuotojui trumpinamas darbo laikas teisės aktų nustatyta tvarka.

42. Sutarus su darbuotoju, kad jis dirbs ne visą darbo laiką, darbo užmokestis mokamas to darbuotojo proporcingai dirbtam laikui.

43. Darbas ne viso darbo laiko sąlygomis dirbantiems darbuotojams nesukelia ribojimų nustatant kasmetinių atostogų trukmę, apskaičiuojant darbo stažą, skiriant į aukštesnes pareigas, tobulinant kvalifikaciją, neapriboja kitų darbuotojo darbo teisių, palyginti su darbuotojais, kurie dirba tokį patį ar lygiavertį darbą viso darbo laiko sąlygomis, atsižvelgiant į darbo stažą, kvalifikaciją ar kitas aplinkybes.

44. Darbo laiko apskaita tvarkoma Lopšelio-darželio direktoriaus įsakymu patvirtinta tvarka nustatytos formos darbo laiko apskaitos žiniaraščiuose.

45. Už darbo laiko apskaitos žiniaraščių pildymą atsakingi Lopšelio-darželio direktoriaus pavaduotojai.

46. Užpildytus ir atsakingo asmens pasirašytus darbo laiko apskaitos žiniaraščius tvirtina Lopšelio-darželio direktorius.

47. Ne vėliau kaip kitą mėnesio pirmą darbo dieną, darbo laiko apskaitos žiniaraščiai pateikiami elektroniniu paštu Klaipėdos rajono centralizuotos biudžetinių įstaigų buhalterinės apskaitos skyriaus buhalteriui. Buhalteriui patvirtinus, kad duomenys teisingi, darbo laiko apskaitos žiniaraščiai yra keliami į DVS „Kontora“. Pasirašius atsakingiems asmenims ir patvirtinus Lopšelio-darželio vadovui darbo laiko apskaitos žiniaraščiai yra pateikiami Klaipėdos rajono centralizuotos biudžetinių įstaigų buhalterinės apskaitos skyriaus atsakingam buhalteriui.

**VIII SKYRIUS**

**KASMETINIŲ ATOSTOGŲ APMOKĖJIMAS**

48. Kasmetinių atostogų laiku darbuotojui paliekamas jo vidutinis darbo užmokestis. Laikotarpis, iš kurio skaičiuojamas vidutinis darbo užmokestis, yra 3 paskutiniai kalendoriniai mėnesiai, einantys prieš tą mėnesį, už kurį (ar jo dalį) mokamas vidutinis darbo užmokestis.

49. Atostoginiai už visas suteiktas atostogas išmokami ne vėliau kaip paskutinę darbo dieną prieš kasmetinių atostogų pradžią.

50. Darbuotojo atskiru prašymu, suteikus kasmetines atostogas, atostoginiai mokami įprasta darbo užmokesčio mokėjimo tvarka.

51. Atleidžiant darbuotoją, kuris atleidimo dieną turi nepanaudotų atostogų, už nepanaudotas atostogas mokama kompensacija.

52. Darbuotojams, kurie dirba pagal pagrindinę darbo sutartį ir susitarimą dėl papildomo darbo, kasmetinės atostogos suteikiamos kartu abiejose pareigybėse.

53. Darbuotojams išmokėtos piniginės išmokos, priedai, už atliktą darbą, nustatytą šalių susitarimu, ar mokama pagal darbo teisės normas, ar pagal šią darbo apmokėjimo sistemą, yra įprastinė darbo užmokesčio dalis įtraukiama apskaičiuojant vidutinį darbo užmokestį.

**IX SKYRIUS**

**DARBUOTOJŲ SKATINIMAS. PRIEMOKŲ, IŠMOKŲ MOKĖJIMO TVARKA IR SĄLYGOS.**

54. Lopšelio-darželio darbuotojams skatinti gali būti taikomos šios priemonės:

54.1. padėka (gali būti taikoma atskirai ar kartu su kitomis skatinimo priemonėmis);

54.2. iki 5 mokamų papildomų poilsio dienų ugdymo proceso metu per mokslo metus suteikimas arba atitinkamai sutrumpinti darbo laiką;

54.3. kvalifikacijos tobulinimo finansavimas – ne didesne kaip Lopšelio-darželio darbuotojo 50 procentų pareiginės algos dydžio suma per metus;

54.4. iki 2 pareiginės algos dydžio piniginės išmokos (priklausomai nuo Lopšelyje-darželyje turimų sutaupytų lėšų) ne dažniau kaip du kartus per kalendorinius metus už asmeninį išskirtinį indėlį įgyvendinant Lopšeliui-darželiui nustatytus tikslus arba už pasiektus rezultatus ir įgyvendintus uždavinius;

54.5. vienkartine pinigine išmoka Vyriausybės nustatyta tvarka;

54.6. vienkartine pinigine išmoka atlikus vienkartines ypač svarbias Lopšelio-darželio veiklai užduotis.

55. Jei darbuotojas per paskutinius 6 mėnesius padarė darbo pareigų pažeidimą, jis neskatinamas, išskyrus atvejį, kai jo veikla įvertinama kaip viršijanti lūkesčius.

56. Lopšelio-darželio direktoriaus įsakymu darbuotojams gali būti skiriamos priemokos už:

56.1. pavadavimą pedagoginiams darbuotojoms, kai raštu pavedama laikinai atlikti kito darbuotojo pareigybei nustatytas funkcijas, mokama 100 procentų už pavadavimo laikotarpiu faktiškai dirbtą laiką (įtraukiant kontaktines ir nekontaktines valandas);

56.2. A, B, C ir D lygio darbuotojų pavadavimą (išskyrus pedagoginių), kai raštu pavedama laikinai atlikti kito darbuotojo pareigybei nustatytas funkcijas, mokama iki 80 procentų pareiginės algos dydžio priemoka, atsižvelgiant į darbų apimtį ir trukmę;

56.3. papildomų užduočių, suformuluotų raštu, atlikimą, kai dėl to viršijamas įprastas darbo krūvis arba kai atliekamos pareigybės aprašyme nenumatytos funkcijos iki 30 procentų priemoka;

56.4. įprastą darbo krūvį viršijančią veiklą, kai yra padidėjęs darbų mastas, atliekant pareigybės aprašyme nustatytas funkcijas, bet neviršijama nustatyta darbo laiko trukmė iki 30 procentų priemoka;

56.5. už vadovavimą tarptautinių, respublikinių projektų įgyvendinimui, priklausomai nuo sudėtingumo bei laiko sąnaudų, skiriama iki 30 procentų priemoka projekto vykdymo metu;

56.6. už tarptautinių ar respublikinių tyrimų, konferencijų ar kt. renginių organizavimą ir įgyvendinimą – vienkartinė iki 30 procentų priemoka;

56.7. mokymų bendruomenės nariams organizavimą, metodinės medžiagos parengimą, miesto, šalies, tarptautinių projektų inicijavimą ir koordinavimą – vienkartinė arba nustatytą laikotarpį trunkanti iki 30 procentų pareiginės algos dydžio priemoka;

56.8. už darbą, esant nukrypimų nuo normalių darbo sąlygų (pvz. ekstremali situacija, renovacija ar kt.) iki 30 procentų pareiginės algos dydžio priemoka, priklausomai nuo darbų pobūdžio;

56.9. gali būti mokama ir kitais sistemoje nenumatytais atvejais, priimant individualų sprendimą.

57. Kiekviena priemoka, nurodyta sistemos 56.1.–56.9 punktuose, negali būti mažesnė kaip 10 procentų pareiginės algos, o jų suma negali viršyti 80 procentų pareiginės algos. Šis punktas netaikomas pedagoginiams darbuotojams.

58. Priemokos suma už pavadavimą gaunama vienos valandos įkainį padauginus iš vaduotų valandų skaičiaus, tačiau galutinis priemokos dydis negali būti mažesnis nei 10 procentų pareiginės algos ir negali viršyti 80 procentų. Apskaičiuota suma verčiama į procentinę išraišką. Šis punktas netaikomas mokytojams ir pagalbos mokiniui specialistams.

59. Pasikeitus aplinkybėms, dėl kurių buvo skirta priemoka, direktoriaus įsakymu priemokos dydis ir mokėjimo terminas gali būti pakeistas arba mokėjimas nutrauktas.

60. Ligos metu ar kitais atvejais, pavaduojant mokytojui kitą mokytoją, pavadavimo laikotarpyje yra mokamas mokytojo, kuris pavaduoja nustatytas jo pareiginės algos koeficientas. Pareiginės algos koeficientas dėl veiklos sudėtingumo didinami mokytojams pavaduojant ilgiau kaip dvi savaites.

61. Išmokos skiriamos Lopšelio-darželio direktoriaus įsakymu, neviršijant darbuotojui nustatytos pareiginės algos dydžio ir neviršijant Lopšeliui-darželiui darbo užmokesčiui skirtų lėšų.

**X SKYRIUS**

**IŠSKAITOS IŠ DARBO UŽMOKESČIO**

62. Išskaitos gali būti daromos Darbo kodekso nustatyta tvarka:

62.1. grąžinti perduotoms ir darbuotojo nepanaudotoms pagal paskirtį darbdavio pinigų sumoms;

62.2. grąžinti sumoms, permokėtoms dėl skaičiavimo klaidų;

62.3. atlyginti žalai, kurią darbuotojas dėl savo kaltės padarė darbdaviui;

62.4. išieškoti atostoginiams už suteiktas atostogas, viršijančias įgytą teisę į visos trukmės ar dalies kasmetines atostogas, darbo sutartį nutraukus darbuotojo iniciatyva be svarbių priežasčių arba dėl darbuotojo kaltės darbdavio iniciatyva;

62.5. išieškant nustatytas sumas pagal vykdomuosius dokumentus (vykdomieji raštai, išduoti teismo sprendimų, nuosprendžių, nutarimų, nutarčių pagrindu; teismo įsakymai; institucijų ir pareigūnų nutarimai administracinių teisės pažeidimų bylose; kiti institucijų ir pareigūnų sprendimai, kurių vykdymą civilinio proceso tvarka nustato įstatymai).

63. Išskaita padaroma ne vėliau kaip per vieną mėnesį nuo tos dienos, kurią darbdavys sužinojo ar galėjo sužinoti apie atsiradusį išskaitos pagrindą.

**XI SKYRIUS**

**LIGOS PAŠALPOS MOKĖJIMAS**

64. Ligos pašalpa mokama už pirmąsias dvi kalendorines ligos dienas, sutampančias su darbuotojo darbo grafiku. Mokama ligos pašalpa negali būti mažesnė negu 62,06 procentų pašalpos gavėjo vidutinio uždarbio, apskaičiuoto Lietuvos Respublikos Vyriausybės nustatyta tvarka.

65. Pagrindas skirti ligos išmoką yra nedarbingumo pažymėjimas, išduotas pagal Lietuvos Respublikos sveikatos apsaugos ministro ir socialinės apsaugos ir darbo ministro tvirtinamas Elektroninių nedarbingumo pažymėjimų bei elektroninių nėštumo ir gimdymo atostogų pažymėjimų išdavimo taisykles.

**XII SKYRIUS**

**MATERIALINĖS PAŠALPOS MOKĖJIMAS**

66. Materialinės pašalpos dydis priklauso nuo konkrečių aplinkybių ir Lopšeliui-darželiui skirtų lėšų.

67. Lopšelio-darželio darbuotojams, kurių materialinė būklė tapo sunki dėl jų pačių ligos, sutuoktinio ar partnerio (kai partnerystė įregistruota įstatymų nustatyta tvarka), jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėjais ar rūpintojais įstatymų nustatyta tvarka yra paskirti Lopšelio-darželio darbuotojai, ligos ar mirties, stichinės nelaimės ar turto netekimo, gali būti skiriama iki 5 MMA dydžio materialinė pašalpa, jeigu yra pateikti šių darbuotojų rašytiniai prašymai ir atitinkamą aplinkybę patvirtinantys dokumentai.

68. Mirus Lopšelio-darželio darbuotojui, jo šeimos nariams (sutuoktiniui, vaikams, (įvaikiams), motinai (įmotei), tėvui (įtėviui) iš Lopšeliui-darželiui skirtų lėšų gali būti išmokama iki 5 MMA dydžio materialinė pašalpa, jeigu yra pateiktas rašytinis prašymas ir atitinkamą aplinkybę patvirtinantys dokumentai.

69. Sprendimą dėl materialinės pašalpos skyrimo ir dydžio priima direktorius, atsižvelgiant į Lopšelio-darželio finansines galimybes.

**XIII SKYRIUS**

**DARBUOTOJŲ VERTINIMAS**

70. Lopšelio-darželio darbuotojų, išskyrus biudžetinės įstaigos vadovą, veiklos vertinimo tikslas – nustatyta tvarka įvertinti jų kompetenciją (įgūdžius, žinias, gebėjimus) ir pasiektus veiklos rezultatus. Vertinamiems darbuotojams: pavaduotojui ūkio reikalams, mokytojo padėjėjams, mokinio padėjėjams, specialistams (A ir B lygio), kvalifikuotiems darbuotojams (C lygio) veiklos vertinimas atliekamas vadovaujantis Valstybės ir savivaldybių įstaigų darbuotojų veiklos vertinimo tvarkos aprašo, patvirtinto Lietuvos Respublikos Vyriausybės 2017 m. balandžio 5 d. nutarimu Nr. 254 „Dėl Valstybės ir savivaldybių įstaigų darbuotojų veiklos vertinimo tvarkos aprašo patvirtinimo“, nustatyta tvarka.

71. Pavaduotojų ugdymui veiklos vertinimas atliekamas vadovaujantis Lietuvos Respublikos švietimo, mokslo ir sporto ministro 2021 m. sausio 11 d. įsakymo Nr. V 48 redakcijos „Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatais.

72. Kintamoji darbo užmokesčio dalis, po 2025 metais atlikto kasmetinio darbuotojų veiklos vertinimo už 2024 metus, darbuotojams nebus taikoma. Darbuotojų pareiginė alga negali būti mažesnė negu 2024 metais gauta pareiginė alga kartu su kintamąją dalimi, išskyrus atvejį, kai darbuotojų veikla už 2024 metus įvertinama kaip neatitinkanti lūkesčių ir jiems, atsižvelgiant į sistemos nuostatas, nustatomas mažesnis pareiginės algos koeficientas. Šiuo atveju apskaičiuojant darbuotojų pareiginę algą taikomas po 2025 metais atlikto kasmetinio veiklos vertinimo nustatytas pareiginės algos koeficientas ir 2024 metais gauta kintamoji dalis.

73. Jeigu darbuotojo dėl laikinojo nedarbingumo, komandiruotės, atostogų ar kitų svarbių priežasčių, praleidžiami sistemoje nurodyti terminai, juos darbuotojas atlieka atitinkamai per 5 darbo dienas nuo šių priežasčių išnykimo dienos.

74. Įvertinus praėjusių kalendorinių metų veiklą:

74.1. **kaip viršijančią lūkesčius** – tiesioginio vadovo motyvuotu pasiūlymu:

74.1.1. darbuotojui gali būti nustatomas didesnis pareiginės algos koeficientas, taikant ne mažiau kaip 0,06 didesnį pareiginės algos koeficientą, tačiau ne didesnį negu nustatytas tos pareigybės didžiausias pareiginės algos koeficientas, arba

74.1.2. darbuotojui gali būti taikomos 54 punkte nustatytos skatinimo priemonės;

74.2. **kaip atitinkančią** **lūkesčius** – teisinė jo padėtis nesikeičia ir darbuotojo veiklos vertinimas baigiamas, išskyrus atvejus, kai darbuotojas nesutinka su tiesioginio vadovo pateiktu veiklos vertinimu;

74.3**. kaip iš dalies atitinkanti lūkesčius**, jo teisinė padėtis nesikeičia, darbuotojui gali būti nustatomas kvalifikacijos tobulinimas;

74.4. **kaip neatitinkančią lūkesčių** – tiesioginio vadovo motyvuotu pasiūlymu:

74.4.1. darbuotojui gali būti nustatomas mažesnis pareiginės algos koeficientas, taikant ne mažiau kaip 0,06 ir ne daugiau kaip 0,18 mažesnį pareiginės algos koeficientą, tačiau ne mažesnį negu nustatytas tos pareigybės minimalus pareiginės algos koeficientas, opavaduotojui ugdymui taikomas 0,1 mažesnis koeficientas;

74.4.2. darbuotojas gali būti perkeltas į žemesnes pareigas toje pačioje įstaigoje;

74.4.3. gali būti sudaromas ne trumpesnės kaip 2 mėnesių ir ne ilgesnės negu 6 mėnesių trukmės darbuotojo veiklos gerinimo planas. Jeigu pasibaigus darbuotojo veiklos gerinimo plano terminui, darbuotojo veikla neeilinio vertinimo metu įvertinama kaip neatitinkanti lūkesčių, darbuotojas gali būti atleidžiamas iš pareigų.

75. Įstaigos direktorius sprendimą dėl tiesioginio vadovo pateikto pasiūlymo įgyvendinimo priima ne vėliau kaip per 5 darbo dienas, pasibaigus darbuotojo kasmetinio veiklos vertinimo terminui.

76. Priėmus sprendimą įgyvendinti pateiktą pasiūlymą (išskyrus pasiūlymą suteikti iki 5 mokamų papildomų poilsio dienų arba atitinkamai sutrumpinti darbo laiką bei pasiūlymą finansuoti kvalifikacijos tobulinimą, skiriant ne didesnę kaip įstaigos vadovo ar valstybės tarnautojo arba darbuotojo vienos pareiginės algos dydžio sumą per metus), jis įgyvendinamas ne vėliau kaip per 2 mėnesius nuo šio sprendimo priėmimo dienos.

**XIV SKYRIUS**

**BAIGIAMOSIOS NUOSTATOS**

77. Lopšelio-darželio darbuotojų darbo užmokesčio dydis tikslinamas kiekvienais mokslo metais ir / ar pasikeitus teisės aktams, atitinkamai sistema peržiūrima ne rečiau kaip vieną kartą metuose arba pagal poreikį.

78. Sistema patvirtinta atlikus informavimo ir konsultavimo procedūras su Lopšelio-darželio profesine sąjunga, laikantis lyčių lygybės ir nediskriminavimo kitais pagrindais principų.

79. Visi Lopšelio-darželio darbuotojai ir kiti atsakingi asmenys su šia sistema yra supažindinami elektroniniu paštu ir privalo laikytis joje nustatytų įpareigojimų bei atlikdami savo darbo funkcijas vadovautis sistemoje nustatytais principais.

80. Lopšelio-darželio direktorius turi teisę iš dalies arba visiškai pakeisti šią sistemą, su pakeitimais supažindinant visus darbuotojus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

LŠĮPS Klaipėdos r. susivienijimo

Klaipėdos r. Gargždų lopšelio-darželio „Saulutė“

profesinės organizacijos 2025-09-02

protokoliniu nutarimu Nr. PO-10